B4-0850, 0851, 0852, 0856 ja 0915/95

Päätöslauselma Cannesin Eurooppa-neuvostosta

Euroopan parlamentti, joka

A. ottaa huomioon Euroopan unionin tulevaisuutta koskevan epävarmuuden ja tästä johtuvan yleisen levottomuuden, erityisesti taloudellisen tilanteen ja korkean työttömyystason suhteen, EMUn kolmannen vaiheen aikataulua koskevan sekaannuksen ja vuoden 1996 EU-sopimuksen tarkistamista käsittelevään hallitusten väliseen konferenssiin kohdistuvat eriävät odotukset, erityisesti yhteisen ulko- ja turvallisuuspolitiikan ja puolustuksen suhteen,

B. ottaa huomioon, että entisessä Jugoslaviassa toimivat YK-sotilaat ovat tilanteessa, jossa he valtuuksiensa, komentojärjestelmänsä sekä kalustonsa ja laitteidensa takia ovat erittäin haavoittuvia,

C. katsoo, että Bosnia-Herzegovinan laillista hallitusta, toisin kuin Bosnian serbien sotilasjoukkoja, olisi pidettävä ystävällisenä valtiona; Bosnia- Herzegovina, jossa vallitsee monipuoluejärjestelmään pohjautuva demokratia ja joka perustuu monikulttuuriseen yhteiskuntaan on osa sitä ihanteiden yhteisöä, jolle Euroopan unioni on rakennettu,

Euroopan parlamentti, joka

1. Tuomitsee Bosnia-Herzegovinan konfliktin laajentumisen, varsinkin siviili- väestön lisääntyneen ja tahallisen tappamisen ja hyökkäykset suoja- alueille sekä sen, että Bosnian serbit ovat raakalaismaisesti ottaneet YK:n rauhan-turvaajia panttivangeiksi;

2. Kehottaa vapauttamaan YK-sotilaat välittömästi ja antaa tukensa aloitteille tämän tavoitteen saavuttamiseksi;

3. Pitää täysin mahdottomana hyväksyä ajatusta siitä, että YK vetäytyisi Bosnia-Herzegovinasta, koska tämä merkitsisi, että rauhanturvaamisen tai rauhanpalauttamisen ajatuksesta on luovuttu kokonaan, ja mahdollistaisi sodan asteittaisen laajenemisen;

4. Pyytää neuvostoa ja jäsenvaltioiden hallituksia toteuttamaan kaikki tarpeelliset toimenpiteet, jotta YK:lle tarjottaisiin inhimilliset ja logistiset voimavarat, joita rauhanturvajoukot tarvitsevat siviiliväestön suojaamiseksi etenkin suoja-alueilla, sodan asteittaisen laajenemisen estämiseksi ja yhteysryhmän laatiman rauhansuunnitelman täytäntöönpanemiseksi;

5. Suhtautuu myönteisesti ja tukee pikaiskujoukkojen luomista, jotka hyödyntävät NATOn huoltojärjestelmää, mutta joilla on eurooppalainen johto; tunnustaa kuitenkin, että niillä on rajalliset mahdollisuudet turvata suoja-alueita, mikäli ne säilytetään nykyisessä koossaan;

6. Tukee Ranskan hallituksen kantaa laajentaa UNPROFORin toimivaltuuksia, jotta vähennettäisiin sen haavoittuvuutta ja vahvistettaisiin sen mahdollisuuksia toteuttaa humanitaarisia tehtäviä tarjoamalla uskottava puolustus suoja-alueille ja takaamalla vapaa pääsy niille; vaatii, että raskaiden aseiden poistaminen on pantava täytäntöön; kehottaa EU:n jäsenvaltioita sitoutumaan vakavasti näiden tavoitteiden saavuttamiseen;

7. Vaatii, että YK:n on jatkettava läsnäoloaan Bosnia-Herzegovinassa ja kyettävä toimimaan tehokkaasti; jos tämä osoittautuu mahdottomaksi, Bosnia-Herzegovinalle on annettava keinot puolustaa itse itseään YK:n peruskirjan 51 artiklan mukaisesti;

8. Kehottaa Serbian ja Montenegron hallituksia tunnustamaan vihdoinkin Bosnia-Herzegovinan itsenäiseksi valtioksi sen nykyisin rajoin ja painostamaan kaikin tavoin Bosnian serbijohtoa noudattamaan Yhdistyneiden kansakuntien turvallisuusneuvoston päätöslauselmia;

9. Pyytää niitä Euroopan unionin jäsenvaltioiden kansalaisia, jotka tuntevat huolta entisen Jugoslavian tilanteesta, varmistamaan, että kansalaisten tuntemukset tässä asiassa saatetaan hallitusten tietoon;

10. Kehottaa Cannesin Eurooppa-neuvostoa toteuttamaan päättäväisiä toimia yleisen luottamuksen palauttamiseksi Euroopan unioniin, erityisesti toteuttamalla toimenpiteitä, jotka vahvistavat unionin osallistumista työttömyyden vastaiseen taisteluun:

- vapauttamalla Euroopan investointirahasto sen täyttä laajentumista koskevista keinotekoisista rajoitteista, jotta se voi suorittaa makrotaloudellista tehtäväänsä Delorsin valkoisen kirjan ehdotuksien toteuttamiseksi, erityisesti avustamalla pieniä ja keskisuuria yrityksiä,

- panemalla Euroopan laajuisen verkoston rahoituksen lisäämistä koskevat Essenissä tehdyt sitoumukset täytäntöön, millä varmistetaan unionin käytössä olevien taloudellisten välineiden ja sijoitusvälineiden parempi yhteensovittaminen sekä se, etteivät taloudelliset rajoitukset muodosta estettä Delorsin valkoisessa kirjassa asetetuille työllisyyttä ja kilpailukykyä koskeville tavoitteille,

- toteuttamalla toimenpiteitä sosiaaliministerien ja ECOFINin välisen yhteistyön ja yhteensovittamisen parantamiseksi,

- ehdottamalla välineitä ja käytännön toimia valkoisen kirjan kehittämättä olevien ehdotusten toteuttamiseksi, mukaan lukien X luvussa olevat ehdotukset ja kestävää taloudellista kasvua edistävät ehdotukset,

- hyväksymällä komission 8. maaliskuuta 1995 antama tiedonanto Eurooppa- neuvoston Essenin kokouksen jatkotoimenpiteistä (KOM(95)0074 - C4- 0114/95), erityisesti «työllisyyden monenvälinen valvontaohjelma», ja aloittamalla toimielinten väliset keskustelut jatkotoimenpiteistä;

11. Panee tyytyväisenä merkille komission yhtenäisvaluuttaan siirtymistä käsittelevässä vihreässä kirjassa esitetyt näkemykset ja etenkin ehdotuksen kolmivaiheisesta siirtymäkaudesta sitovine määräaikoineen; siten prosessi saataisiin päätökseen viimeistään vuonna 2001 tai 2002 sen mukaan, milloin poliittinen päätös yhtenäisvaluutan käyttöönottamisesta tehdään;

12. Pitää hyödyllisenä kriittisen massan käsitettä, joka on määritelty vihreässä kirjassa ja joka takaa yhtenäisvaluutan uskottavuuden ja peruuttamattomuuden kolmannen vaiheen alettua;

13. Panee tyytyväisenä merkille vihreän kirjan interaktiivisen luonteen, jonka johdosta aiheesta on mahdollista keskustella laajasti, ja pyytää, että tässä yhteydessä korostetaan erityisesti kriittiseen massaan liittyvien toimien tarkempaa määrittelyä, syvällisempää keskustelua niistä keinoista, joilla voidaan torjua spekulointimahdollisuudet, jotka saattaisivat horjuttaa prosessia, sekä keskustelua yhtenäisvaluutan ja yhteismarkkinoilla toimivien jäsenvaltioiden valuuttojen välisistä suhteista, jotta pystyttäisiin tukemaan näitä valtioita niiden pyrkiessä liittymään EMU:un ja ehkäisemään yhteismarkkinoiden ja yhtenäisvaluutan välisen kuilun syveneminen;

14. Katsoo, että vihreässä kirjassa esitetyt ehdotukset auttavat pitkälti vähentämään poliittista epävarmuutta, joka edelleen liittyy suunnitelmaan Euroopan talous- ja rahaliiton toteuttamisesta, ja vetoaa Cannesin Eurooppa-neuvostoon, jotta siellä annettaisiin selvä tämän suuntainen poliittinen viesti;

15. Palauttaa mieliin institutionaalista uudistusta koskevat ehdotuksensa, siten kuin se on esitetty Martinin ja Bourlangesin päätöslauselmassa, eli että unionille luodaan tehokkaampi, avoimempi ja demokraattisempi päätöksentekojärjestelmä säilyttäen lisäksi yhteisön säännöstö ja yhteinen institutionaalinen kehys;

16. Pyytää, että Eurooppa-neuvosto ottaa huomioon toimielinten kertomukset ja mietinnöt vuonna 1996 tapahtuvasta EU-sopimuksen tarkistamisesta sekä pyytämällä hallitusten välisen konferenssin valmistelusta vastuussa olevaa mietintäryhmää perustamaan työnsä ja ehdotuksensa näihin kertomuksiin ja erityisesti Euroopan parlamentin mietintöön, jolla sille annetaan mahdollisimman laaja valtuutus;

17. Kannattaa voimakkaasti Keski- ja Itä-Euroopan maiden liittymistä unionin jäseniksi; katsoo kuitenkin, että näiden maiden liittyminen on mahdollista ainoastaan, jos ne hyväksyvät yhteisön säännöstön ja jos vuoden 1996 hallitusten välisessä konferenssissa onnistutaan lujittamaan demokraattisuutta ja luodaan tehokkaampia, demokraattisempia ja avoimempia päätöksentekomenettelyitä; panee tyytyväisenä merkille neuvoston päätöksen aloittaa liittymisneuvottelut Maltan ja Kyproksen kanssa ja kutsua nämä maat Cannesin Eurooppa-neuvostoon;

18. Ilmaisee uudelleen vastustavansa tulliliittoa Turkin kanssa, kun kurdikansanedustajat ovat edelleen vangittuina eikä kurdikansan oikeuksia tunnusteta, ja pyytää neuvostoa tiedottamaan sille välittömästi tulliliitosta käytyjen neuvottelujen tuloksesta;

19. Pyytää Eurooppa-neuvostoa antamaan EU:n ja Välimeren maiden väliselle kumppanuudelle parempi sija tärkeysjärjestyksessä, ensinnäkin tekemällä kaikki mahdollinen Välimeren alueen turvallisuutta, yhteistyötä ja kehitystä käsittelevän konferenssin valmistelemiseksi, joka on ensimmäinen puhtaasti eurooppalainen hanke, jonka menestys edistäisi huomattavasti yhteisen ulko- ja turvallisuuspolitiikan uskottavuutta, ja toiseksi tunnustamalla Välimeren politiikan riittävän rahoituksen tarve;

20. Pyytää neuvostoa ryhtymään yhteiseen toimintaan niiden Afrikan valtioiden kanssa, joita uhkaa kansanmurha, erityisesti Ruandan ja Burundin kanssa;

21. Pyytää, että EKR sisällytetään kiinteänä osana Euroopan unionin talous- arvioon;

22. Vakuuttaa jälleen, että Euroopan parlamentti ei hyväksy niiden reaalimäärien vähentämistä, jotka oli annettu edellisen rahoituspöytäkirjan perusteella, ja että se käyttää kaikkia mahdollisia keinoja, jotta unionin sitoumuksia AKT-maiden suhteen noudatetaan;

23. Kehottaa Eurooppa-neuvostoa olemaan hyväksymättä ulkopolitiikan alan ohjelmien suuntaviivoja, jollei budjettivallan käyttäjä ole ensin määritellyt rahoitusmahdollisuuksia;

24. Pyytää Eurooppa-neuvostoa vahvistamaan uudelleen sen, että unionin talousarvioon kohdistuvien petosten torjunta on yksi tärkeimmistä tehtävistä, ja korostaa tähän liittyen sitä, kuinka tärkeää on, että neuvosto kiireellisesti hyväksyy unionin taloudellisten etujen turvaamista koskevat tekstit ottaen huomioon Euroopan parlamentin kannan;

25. Kehottaa Eurooppa-neuvostoa tukemaan parlamentin pyyntöä komissiolle, jonka mukaan komission on tehtävä ehdotus Euroopan julkisten palvelujen peruskirjaksi ja yleiseksi määritelmäksi «yleiselle palvelulle»;

26. Kehottaa neuvostoa sopimaan parlamentin kanssa toimielinten välisellä sopimuksella oikeus- ja sisäasiain yhteistyön toistaiseksi epäselvistä menettelyistä, jolla sopimuksella komissiota kannustetaan käyttämään aloiteoikeuttaan;

27. On huolestunut siitä, että Europol perustetaan ilman komission aseman lujittamista ennalta, ilman rahoitusta yhteisön talousarviosta ja ilman tilintarkastustuomioistuimen valvontaa, sekä ilman, että se on tuomioistuimen tuomiovallan alainen tai vastuussa Euroopan parlamentille; tästä syystä pyytää muodollisesti neuvostoa aloittamaan välittömästi kuulemismenettelyn ja pyytää painokkaasti neuvostoa ottamaan huomioon parlamentin kannan ennen yleissopimuksen lopullista hyväksymistä;

28. Kehottaa Eurooppa-neuvostoa hyväksymään Euroopan parlamentin sekä neuvoa- antavan komitean useaan otteeseen esittämät ehdotukset rasismin ja muukalaisvihan torjumiseksi ja sen varmistamiseksi, että Euroopan unioni ja sen jäsenmaat vastaavat selvästi ja tiukasti rasismin, muukalaisvihan, juutalaisvihan ja juutalaisten kansanmurhan kieltämisen aiheuttamaan uhkaan ja tekemään periaatepäätöksen sen puolesta, että EU liittyy Euroopan ihmisoikeussopimukseen;

29. Kehottaa komissiota ja neuvostoa olemaan pidentämättä Molitor-ryhmän toimeksiantoa, sillä ryhmän työ Euroopan «ympäristöä», «työllisyyttä ja sosiaalisia asioita, terveys ja turvallisuus mukaan lukien», «elintarvikehygieniaa» ja «konestandardeja» koskevan lainsäädännön «yksinkertaistamiseksi ja toissijaisuusperiaatteen soveltamiseksi siihen» on tehty salassa noudattamatta tavanomaisia demokraattisia menettelyjä;

30. Kehottaa puhemiestään välittämään tämän päätöslauselman muille unionin toimielimille ja esittämään sen Cannesin Eurooppa-neuvostolle.